text: Travl nat for alkometret: 5 sprit- og 2 narkobilister fanget
  04 juni 2015 kl. 05.22
  Det har ikke gået stille for sig på vejene natten til torsdag. Syd- og Sønderjyllands Politi har fanget to spritbilister, tre spritknallertførere og to narkobilister. Rystende, siger vagtchefen om nattens fangst.
  - Vi leder generelt altid efter narko- og spritbilister, når vi er på vejene om natten, men jeg må sige, at jeg synes, det her tal er rystende, siger vagtchefen ved Syd- og Sønderjyllands Politi torsdag morgen til TV SYD.
  Bilisterne og knallertførerne blev stoppet i rutinekontroller.
  - Patruljerne er gode til at spotte de her sprit og narkopåvirkede bilister, og så stopper de næsten alt, hvad de møder sådan en nat, fortæller vagtchefen.
  De påvirkede bilister blev stoppet i Sønderborg, Aabenraa, Vejen og Ribe.
  